C 171/29

Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 171/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Casatella Trevigiana«

EU-nr.: PDO-IT-0348-AM02 — 22.11.2019

BOB (X) BGB ()

1. Ansøgende sammenslutning og legitim interesse

Consorzio per la Tutela del formaggio Casatella Trevigiana (konsortiet til beskyttelse af osten »Casatella Trevigiana«)

Viale Sante Biasuzzi, 20

31038 Paese (TV)

ITALIEN

Tlf. og fax +39 0422951480

E-mail: info@casatella.it

Denne sammenslutning opfylder de krav, der er fastlagt i artikel 13, stk. 1, i ministerielt dekret nr. 12511 af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☐ Mærkning

☐ Andet:

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændringer

Beskrivelse af produktet

Den nuværende varespecifikations artikel 2 og punkt 3.2 i enhedsdokumentet

Kemiske egenskaber

Nuværende version:

»Fedtindhold: 18-25 % (brutto)«

Ny version:

»Fedtindhold: 18-27 % (brutto)«.

Denne ændring mindsker risikoen for, at ostene ikke overholder reglen om fedtindhold som følge af den foranderlige karakter af fedtindholdet i den mælk, der anvendes til at fremstille »Casatella Trevigiana« BOB, hvilket primært skyldes eksterne faktorer såsom koens foder, klimaet, opdrætssystemet og malkningsintervallerne.

Denne risiko er større for små- og mellemstore osteproducenter, både fordi de får mælken fra et mindre antal mælkeproducenter, og fordi det ikke er muligt at korrigere fedtindholdet i mælk, der leveres i løs vægt, idet det bemærkes, at »Casatella Trevigiana« BOB fremstilles af sødmælk.

Produktionsmetode

Den nuværende varespecifikations artikel 5 og punkt 3.4 i enhedsdokumentet

»– mindst 90 % af foderrationen skal bestå af fodermidler, der kommer fra det område, der er afgrænset i punkt 3«

»– mindst 60 % af foderrationen skal bestå af fodermidler, der kommer fra det område, der er afgrænset i punkt 3«

Punkt 3.4 i enhedsdokumentet

Følgende tilføjes efter tredje led:

»Da der er sket en uigenkaldelig indskrænkning af det landbrugsareal, der anvendes til dyrkning af foder i provinsen Treviso, er det berettiget, at en del af foderrationen nødvendigvis består af fodermidler, der er dyrket uden for det område, der er defineret i punkt 4.«

Denne ændring er nødvendig, fordi det landbrugsareal, der anvendes til dyrkning af foder i provinsen Treviso — produktionsområdet for »Casatella Trevigiana« BOB — er blevet betydeligt mindre gennem de seneste ti år.

Det skyldes især:

a) at der foregår større udbygning af byer og vejnet

b) at landbrugsarealer bliver omlagt fra foderdyrkning til vindyrkning.

For at belyse omfanget af dette problem nævnes følgende om provinsen Treviso:

— det areal, der anvendes til permanente foderafgrøder, faldt med 50 % fra 2010 til 2018

— det areal, der anvendes til midlertidige foderafgrøder, faldt med 26 % fra 2010 til 2018

— vindyrkningsarealet steg med 30 % fra 2010 til 2018.

ENHEDSDOKUMENT

»Casatella Trevigiana«

EU-nr.: PDO-IT-0348-AM02 — 22.11.2019

BOB (X) BGB ()

1. Betegnelse

»Casatella Trevigiana«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1 Produkttype

Kategori 1.3. Oste

3.2. Beskrivelse af produktet med betegnelsen i punkt 1

Blød ost fremstillet af sødmælk fra køer af racerne Frisona, Pezzata Rossa (rødbroget), Bruna (brun), Burlina og krydsninger deraf. Ved markedsføringen har osten følgende organoleptiske kendetegn: massen er blød og blank med en let cremet konsistens, smelter i munden, og farven er mælkehvid til cremefarvet. Der kan forekomme ganske små huller. Som følge af ostemassens konsistens kan »Casatella Trevigiana« BOB ikke klassificeres som en »smørbar« eller stærkt cremet ost.

Ingen eller næsten umærkelig skorpe, traditionel cylinderform. Let, mælkeagtig og frisk aroma.

Smagen er sødlig og mælkeagtig med et let syrligt anstrøg.

Kemiske egenskaber

Vandindhold: 53-60 %

Fedtindhold: 18-27 % (brutto)

Proteinindhold: > 12 % (brutto)

Fysiske egenskaber

Form: cylindrisk

Vægt:

stor: 1,8-2,2 kg

lille: 0,20-0,70 kg

Diameter:

stor: 18-22 cm

lille: 5-12 cm

Højde:

stor: 5-8 cm

lille: 4-6 cm

3.3. Foder (kun for produkter af animalsk oprindelse) og råvarer (kun for forarbejdede produkter)

Ved fodringen af det kvæg, hvis mælk bruges til fremstilling af »Casatella Trevigiana« BOB, skal følgende bestemmelser overholdes:

— mindst 60 % af foderrationen skal bestå af fodermidler, der kommer fra det område, der er afgrænset i punkt 4.

— mindst 60 % af malkekøernes daglige tilførsel af tørstof skal bestå af plantefoder.

— Det er forbudt at anvende følgende foderstoffer, da disse ikke er typiske for produktionsområdet: foderroer, frugt og restprodukter fra forarbejdning af citrusfrugter og oliven, foderesparsette og rød hanekløver, hele grønsager eller rester fra forarbejdning af artiskok, blomkål, kålrabi og tomat.

Da der er sket en uigenkaldelig indskrænkning af det landbrugsareal, der anvendes til dyrkning af foder i provinsen Treviso, er det berettiget, at en del af foderrationen nødvendigvis består af fodermidler, der er dyrket uden for det område, der er defineret i punkt 4.

Mælk til fremstilling af »Casatella Trevigiana« BOB skal stamme fra bedrifter, der er beliggende i det geografiske område, som provinsen Treviso omfatter.

Når mælken sendes til forarbejdning, skal fedtindholdet være over 3,2 %. Mælken må ikke indeholde konserveringsmidler, og det er ikke tilladt at anvende råmælk eller mælk fra syge køer. På landbrugsbedriften bevares mælken frisk ved afkøling. Ostefremstillingen skal under alle omstændigheder påbegyndes senest 48 timer efter malkning.

3.4. Specifikke etaper af produktionen, som skal finde sted i det afgrænsede geografiske område

Hele produktionsprocessen (opdræt og mælkeproduktion, ostens koagulering, ostemassens bearbejdning, formning, afdræning, saltning og modning) skal foregå i det område, der er angivet i punkt 4.

Mælken gennemgår følgende forarbejdningstrin: opdræt af kvæg, mælkeproduktion, forarbejdning og modning.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet »Casatella Trevigiana« BOB markedsføres emballeret. Da »Casatella Trevigiana« BOB er en blød ost og dermed uhyre let fordærvelig og sart, vil langvarig transport i uemballeret tilstand kunne ødelægge ostens organoleptiske og kemisk-fysiske egenskaber og især ændre modningens varighed og form.

Ostens typiske kvalitetsmæssige egenskaber kan kun bevares, hvis tiden mellem produktion og pakning begrænses. For at kunne sikre sporbarhed og kontrol og bevare de typiske kemiske, fysiske og organoleptiske egenskaber ved »Casatella Trevigiana« BOB skal pakningen derfor finde sted i produktionsområdet.

3.6. Særlige regler for mærkning af det produkt, som betegnelsen henviser til

Osten »Casatella Trevigiana« BOB identificeres med følgende logo.

Angivelsen »Denominazione d'Origine Protetta« (beskyttet oprindelsesbetegnelse) kan erstattes med forkortelsen »DOP« (BOB).

Størrelsesforholdet mellem den øverste og nederste del af logoet må ikke ændres og er vist i ovenstående afbildning. Etiketten med logoet skal anbringes på den ydre beskyttelsesemballage.

På yderemballagen må ikke anbringes anprisninger eller andre angivelser, der kan vildlede køberen.

Logoet skal have følgende størrelse i forhold til emballagen: Påskriften »Casatella« skal i bredden være mindst 80 % af emballagens diameter.

Da der er tale om en blød ost, må ingen form for angivelser anbringes direkte på osten.

Det er obligatorisk at anvende emballage med logo og påskrift som beskrevet.

4. Kort angivelse af det geografiske områdes afgrænsning

Hele det område, som provinsen Treviso dækker.

5. Tilknytning til det geografiske område

De særlige egenskaber ved »Casatella Trevigiana« BOB er klart knyttet ikke kun til ostens lokale oprindelse baseret på familiebrug, men også til den håndværksmæssige udvikling af ostefremstillingsmetoden og til de lokale bakteriestammer, der anvendes. Navnlig kan ostens kvalitet og typiske egenskaber direkte tilskrives de særlige kendetegn ved den lokale bakterieflora, der findes i mælken, samt valget af forarbejdningstemperaturer og -tider, som er bestemmende for bakteriefloraens koncentration og sammensætning (arter og stammer).

»Casatella Trevigiana« kan beskrives således: massen er blød og blank med en let cremet konsistens, smelter i munden, og farven er mælkehvid til cremefarvet. Der kan forekomme ganske små huller.

Osten er kendetegnet ved næsten eller ingen skorpe og traditionel cylinderform, en let, mælkeagtig og frisk aroma og en sødlig og mælkeagtig smag med et let syrligt anstrøg.

Nylige undersøgelser har vist, at man i den bakterieflora, der i årenes løb har udviklet sig i det pågældende område, finder forskellige stammer af Streptococcus thermophilus, hvis egenskaber og metaboliske aktivitet er af afgørende betydning, ikke blot for syrningen, men også fordi de bidrager til produktets organoleptiske egenskaber, f.eks. den karakteristiske let syrlige smag i den modnede ost.

Som følge af tilstedeværelsen, om end i mindre omfang, af Lactobacillus thermophilus med større proteolytisk aktivitet, nedbrydes kaseinerne, hvorved der dannes molekyler eller prækursorer herfor, der har indflydelse på ostens særlige konsistens, modning og smag. Der er således tale om helt specielle vilkår, som ikke vil kunne genskabes uden for det afgrænsede produktionsområde.

Den typiske bearbejdningsmetode med koagulering ved lav temperatur, som producenterne anvender, har historisk set udviklet sig for at udnytte og øge indholdet af Streptococcus thermophilus og Lactobacillus thermophilus.

Med denne metode fremhæves og understreges de vigtigste sensoriske og organoleptiske egenskaber ved »Casatella Trevigiana« BOB.

Udviklingen og tilstedeværelsen af denne typiske Treviso-ost beror på en ældgammel tradition for ostefremstilling på egnens familiebrug. Fremstillingsmetoden var uhyre enkel og blev overleveret mundtligt. Ostens oprindelse har derfor rod i Treviso-provinsens tradition for ostefremstilling, som lige fra 1962 er blevet anset for at være historisk.

Der er mange skriftlige vidnesbyrd om, at Casatella-osten har sin oprindelse i Treviso-området.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.